Емышэ Хьэлий Хьэмашэ и къуэр
Къэбэрдей-Балъкъэр Республикэм хэщIыныгъэшхуэ игъуэтащ. Илъэс 89-нэм иту 2018 гъэм мазаем и 6-м дунейм ехыжащ совет лъэхъэнэм лэжьыгъэм щыпашэу щыта, Прохладнэ районым Чапаевым и цIэкIэ щыIа колхозым и механизатор, Социалист Лэжьыгъэм и ЛIыхъужь, Прохладнэ муниципальнэ районым щIыхь зиIэ и цIыху Емышэ Хьэлий Хьэмашэ и къуэр.
Емышэ Хьэлий 1929 гъэм гъатхэпэм и 10-м Къэрэгъэш къуажэм къыщалъхуащ. 1943 гъэм Къэбэрдей-Балъкъэрыр нэмыцэ зэрыпхъуакIуэхэм къыIэщIагъэкIыжа нэужь абы и ныбжьыр илъэс 14 иримыкъуауэ Чапаевым и цIэр зезыхьэ колхозым лэжьэн щыщIидзащ. ИлъэситI дэкIри, ар Бахъсэн МТС-м механизацэмкIэ и школым ягъэкIуащ икIи механизатор IэщIагъэр зригъэгъуэтащ. Колхозым къигъэзэжри, трактористу лажьэу щIидзащ икIи зы илъэс нэхъ дэмыкIыу колхоз зэхьэзэхуэм щытекIуащ, абы папщIэ и япэ Щытхъу тхылъыр къратащ.
Емышэ Хьэлий техникэщIэр япэу къэзыгъэсэбэпу щIэзыдза икIи нартыхумрэ сэхуранымрэ зэпиплIимэу тесэным нэхъ хуэIэзэ хъуа механизаторхэм ящыщщ. 1960 гъэм механизатор щIалэр звеном и пашэу, нэхъ иужькIэ — нартыху зыгъэкI механизированнэ бригадэм и унафэщIу ягъэуващ икIи а бригадэр илъэс тIощIкIэ Прохладнэ районым щынэхъыфI дыдэу екIуэкIащ.
Емышэ Хьэлий и IэщIагъэм зэпымыууэ хигъахъуэрт, езым и унафэм щIэтхэри абы хуиущийрт. Зэрылажьэм хуэдэурэ абы 1974 гъэм Къэбэрдей-Балъкъэр къэрал университетым и мэкъумэш факультетыр къиухащ агроном IэщIагъэр иIэу.
Гъавэ бэв къызэрырихьэлIэм папщIэ нартыхугъэкI цIэрыIуэр колхозхэтхэм я союзпсо съездым и лIыкIуэу хахащ. Емышэ Хьэлий псэемыблэжу лажьэрт, игъусэхэри Iуэхум тригъэгушхуэрт икIи езыр щалъхуа жылэм и пщIэр республикэ псом щиIэтырт. А псоми папщIэ бригадэм хэтхэми и къуажэгъухэми абы пщIэшхуэ къыхуащIырт. 1979 гъэм Емышэ Хьэлий цIыхубэ депутатхэм я Къэрэгъэш къуажэ советым и исполкомым и тхьэмадэу хахащ икIи илъэс 12-кIэ, 1991 гъэм пенсэм кIуэху, а IэнатIэр дагъуэншэу ирихьэкIащ.
Щхьэмыгъазэу, емызэшыжу зэрылэжьам папщIэ Емышэ Хьэлий къратащ Ленин орденыр, ГуащIэдэкI Бэракъ Плъыжь, Октябрь Революцэ, «Къэбэрдей-Балъкъэр Республикэм и пащхьэм щиIэ фIыщIэм папщIэ» орденхэр, нэгъуэщI дамыгъэ лъапIэхэр. 1966 гъэм абы къыхуагъэфэщащ Социалист Лэжьыгъэм и ЛIыхъужь цIэр.
Пенсэм кIуа нэужьи Емышэ Хьэлий жыджэру елэжьащ щIэблэр гъэсэным, ныбжьыщIэхэм щIыр, мэкъумэшыщIэм и IэщIагъэр фIыуэ егъэлъагъуным, егугъуныгъэмрэ жэуаплыныгъэмрэ хуэущииным.
Къэбэрдей-Балъкъэрым и цIыху гъуэзэджэ дыдэхэм ящыщыр, лэжьакIуэшхуэр зэи ящыгъущэнкъым абы дэлэжьахэм, зыцIыхуу щытахэм.
КIуэкIуэ Ю. А., Егоровэ Т. Б., Мусуков А. ТI., Канунников В. А., Къуэдзокъуэ М. М.,
Амщыкъуэ Ф. Къ., Аттаев Ж. Ж., АфэщIагъуэ М. Хь.,
Ахъуэхъу Т. Б., Берд Хь. А., Бозий Н. Б., Бэлэтокъуэ В. Хь., Геляхов А. С.,
Говоров С. А., Губин Г. С., Евтушенкэ Н. Н., Емуз Н. Гъу., Жанатаев С. А.,
Журавлёв А. И., Залиханов М. Ч., Зумакулов Б. М., Къардэн М. Н., Къэрмокъуэ Хь. М.,
Мокаев Къ. А., Нэхущ З. А., Пащты Б. С., Сарбашевэ С. М.,
Сэхъурокъуэ Хь. Хь., Тау П. Къ., Федченкэ Л. М., Хьэщхъуэжь А. Б., Шыхъуэбахъуэ М. Хь.
